रेलवे बचाएगा 1 करोड़ रुपए से ज्यादा की बिजली
मॉडल रेलवे स्टेशन यानी कि बिलासपुर, मिनी बिलासपुर स्टेशन, यानी कि उसलापुर, 5 माले की जोनल बिल्डिंग, लंबा-चौड़ा सेंट्रल हास्पिटल और इस तरह की 9 बिल्डिंग सौर ऊर्जा से जगमगाएंगी। दक्षिण पूर्व मध्य रेलवे ने इसके लिए प्राकृतिक ऊर्जा के क्षेत्र में काम करने वाली नामी कंपनियों से करार कर लिया है। कंपनियाें को बिल्डिंग की छतें 25 साल के लिए लीज पर दी जा रही हैं, जहां सौर पेनल लगेंगी। यहां से साल के 300 दिनों में ही 1275 किलोवाट बिजली पैदा होगी, जिसे रुपए में समझें तो तकरीबन 1 करोड़ रुपए की बिजली। परियोजना के पीछे रेलवे की मंशा रुपए बचाने की नहीं, बल्कि कार्बन उत्सर्जन को कम करना है।
दक्षिण पूर्व मध्य रेलवे न सिर्फ भवनों की छत, बल्कि खाली जगहों का भी इस्तेमाल सौर ऊर्जा के लिए करेगा। काम चरणबद्ध तरीके से होगा। पहले क्रम में 9 बड़े भवनों की छतों का चयन हुआ है, जिसका आकार तकरीबन 5 एकड़ के करीब होगा। छतों पर सौर पैनल लगेंगे और उससे उत्पन्न बिजली से वही बिल्डिंग रोशन होगी। इसके लिए रेल प्रशासन और देश की नामी कंपनियों के बीच करार हो गया है। कंपनियां छत को 25 साल के लिए लीज पर ले रही हैं, जहां अपने खर्चे पर सौर पैनल लगाएंगी। जनरेट होने वाली बिजली रेलवे को दी जाएगी और बचत होने पर ग्रिड पर डाला जाएगा। वैसे इन बिल्डिंगों में बिजली की इतनी खपत है कि प्राकृतिक ऊर्जा से मिलने वाली बिजली यहीं खप जाएगी। परियोजना जोन भवन मेें सबसे पहले आकार लेगी, जिसमें 6 माह का वक्त लगेगा। वर्ष 2016 तक सभी 9 भवनों को सौर ऊर्जा से लैस करने का लक्ष्य है।
200 एकड़ में लगाएंगे सोलर पैनल
रेलवे की खाली जमीन पर भी सोलर पैनल लगाए जाएंगे। इसके लिए रायपुर, बिलासपुर और नागपुर डिवीजन में 200 एकड़ भूमि का चयन हुआ है। यहां से तकरीबन 40 मेगावाट बिजली उत्पन्न होगी।’’ -राजेंद्र अग्रवाल, डिप्टी जनरल मैनेजर (जी), दक्षिण पूर्व मध्य रेलवे
ऐसे बचेगी 1 करोड़ की बिजली
कहां, कितनी क्षमता वाले पैनल (किलोवाट में)
जोनल भवन- 400
सेंट्रल हास्पिटल- 450
उसलापुर स्टेशन- 100
बिलासपुर स्टेशन- 100
आरआरबी भवन- 50
एमडीटीसी भवन- 50
ओल्ड जीएम बिल्डिंग- 50
कंस्ट्रक्शन बिल्डिंग- 50
भनवारटंक स्टेशन- 25
9 भवनों में 1275 किलोवाट क्षमता वाले सोलर पैनल लगेंगे। इससे साल के 300 दिनों में ही 15.30 लाख यूनिट बिजली पैदा होगी। वर्तमान में रेलवे सीएसईबी से 6.50 रुपए प्रति यूनिट की दर से बिजली ले रहा है। साफ है कि इतनी बिजली की कीमत आज की स्थिति में 99 लाख 45 हजार रुपए हो रही है। सबसे अहम यह है कि 15.30 लाख यूनिट बिजली के उत्पादन से होने वाला कार्बन उत्सर्जन घटेगा।
70 फीसदी एनर्जी सूरज से: जोनल भवन में आकार के हिसाब से बिजली की खपत भी है। यहां हर रोज 2300 से ज्यादा यूनिट बिजली जलती है। भवन की छत पर सौर पैनल से रोज 1600 यूनिट बिजली पैदा होगी, यानी कि जोनल भवन को जरूरत की 70 फीसदी बिजली सूरज से मिलेगी।
कवायद
hin_Deva hin_Deva hin_Deva hin_Deva hin_Deva hin_Deva hin_Deva mai_Deva mar_Deva bho_Deva mai_Deva bho_Deva hne_Deva mag_Deva kas_Deva kas_Deva hin_Deva hin_Deva hin_Deva